Regina UDOD (kontrabass) alustas muusikaõpinguid Viimsi muusikakoolis klaveri erialal, millele peagi lisandus kontrabassi lisaeriala Marek Mere juures. Ta on lõpetanud Georg Otsa nimelise Tallinna muusikakooli Meeme Saarevälja juhendamisel ning Eesti muusika- ja teatriakadeemia bakalaureuseõppe dotsent Kaupo Olti juhendamisel ja 2018. aastal samas ka magistrantuuri cum laude. Ta on täiendanud end professor Alberto Bocini juhendamisel Šveitsis Genfi muusikakõrgkoolis. Regina Udod on esinenud solistina ERSO ja EMTA sümfooniaorkestri ees. Aastatel 2009–2010 ja 2011–2014 oli ta RO Estonia orkestrant, ta on mänginud ka Orchestre de la Suisse Romande’s, Helsingi linnaorkestris, Kremerata Balticas, United Strings of Europe’s, Eesti Festivaliorkestris, Euroopa Liidu Noorteorkestris (EUYO) jt kollektiivides. Alates 2013. aastast on Regina ERSO kontrabassirühma abikontsertmeister.